  Наталья Тетерина Финн-угор калыкъёслэсь «Воршуд» фестивальзэс сӥё-дано усьтонын 23-тӥ инвожое Россиысь финн-угор калыкъёслэн командазы Европаысь сборноен сямыз понна футбол шудозы. Ужрад Удмуртилэн шоркараз Киров нимо паркын ортчоз, ивортэ Калык творчествоя элькун юртлэн пресс-службаез. Россиысь финн-угор калыкъёслэн командаязы Удмуртиысь, Киров, Самара, Пермь улосвылъёсысь, Марий Эл но Коми элькунъёсысь коллективъёс пырозы. Нош Европалэн сборноез Румыниысь «Сазлабу» мадьяр коллективлэсь но Эстониысь эктонъя «Каяакс» ансамбльлэсь кылдытэмын луоз. Футбол сяна, 11 часысен учкисьёсты концерт, эктон флешмобъёс, шудонъёс но мукет шулдыръяськонъёс возьмало. Пусъём, «Воршуд» фестиваль таяз арын тямысэтӥез луиз ни. Ортчем аръёс ӵоже ужрадэ 300-лэсь трос фольклоръя коллективъёс пыриськизы. Тодэ вайытом, туэ эктонлы сӥзем «Воршуд» фестивалез усьтон дыре ик Киров нимо паркын эшшо кык ужрадлы кутскон сётозы — со эктонъя «Мост» калыккуспо лагерь но куиськонъя «Красна» огъяросси школа. Нялтас вераса, «Мост» лагерь улсын 24-ти инвожое Иж тыметлэн ярдураз эктонъя калыккуспо праздник ортчоз. Пусъём, футболтэк уз ортчы Шаркан ёросын финн-угор сиён-юонъя «Быг-быг» фестиваль но, отын «бенъёс» но «бонъёс» куспазы шудозы.  Тегъёс: Спорт Лулчеберет Ижкар Футбол Удмуртия эктон калыкэктонъёс финн-угоркалыкъёс  